
Дзэ Iэпщэрыбанэ зауэ
Бейтыгъуэнхэ, Хьэгъэжейхэ, Къуэныкъуейхэяпэйощ
Совет Союзым и ЛIыхъужь кхъухьлъатэзехуэ Къуэныкъуей Назир дзэ Iэпщэрыбанэ зауэмкIэ и фэеплъ республикэ зэхьэзэхуэ Лашынкъей къуажэм щекIуэкIащ.
Шэджэм район администрацэм, КъБР-м дзэ Iэпщэрыбанэ зауэмкIэ и федерацэм, Лашынкъей къуажэм и сабий-ныбжьыщIэ спорт школым къызэрагъэпэща зэпеуэм спортсмен ныбжьыщIэ 200-м нэблагъэ хэтащ.
Командэ зэпеуэм бжьыпэр щиубыдащ Лашынкъей дэт сабий-ныбжьыщIэ спорт школым и гупым. Бейтыгъуэнхэ Анзор, Хьэсэн, Хьэмид, Темырлан, Хьэгъэжейхэ Казимир, Резуан, Заур, Къуэныкъуейхэ Мухьэмэд, Астемыр, Алим, Тыгъуэн Алим, Нэгъуей Заур, Тэмазэ Руслан, Къамгъуэт Рустам, Къалмыкъ Артур сымэ. Абыхэм ящыщу 8-р щхьэзакъуэ зэпеуэм щытекIуащ.
Къуэныкъуей лъэпкъым къабгъэдэкI саугъэт щхьэхуэхэр иратащ техникэ нэхъыфI къэзыгъэлъэгъуа Сасыкъ Мухьэмэдрэ (Налшык) Бейтыгъуэн Темырланрэ, зэIущIэр нэхъ кIэщI дыдэу зыуха Къалмыкъ Артур (Лашынкъей), текIуэныгъэм ерыщу хущIэкъуа Аликаев Мухътар (Бабугент) сымэ.
Зэхьэзэхуэм щытекIуахэм я нэхъыщIэ дыдэ Шыгъушэ Амир (Шэрэдж Ищхъэрэ) Лашынкъей къуажэм и сабий-ныбжьыщIэ спорт школым и унафэщIым къыбгъэдэкI ахъшэ саугъэт хуагъэфэщащ.
— Республикэм и щIыпIэхэм щыIэ дзэIэпщэрыбанэ зауэмкIэ секцэхэм я гъэсэнхэм ехъулIэныгъэхэр зыIэрызыгъэхьа спортсменхэр къахэкIащ. Абы къегъэлъагъуэ ди федерацэм и тренерхэр зэхьэзэхуэу лэжьыгъэфI зэрырагъэкIуэкIыр. Спортсмен ныбжьыщIэхэм ерыщагъ зэрахэлъыр къызэкъуахащ, техникэ и лъэныкъуэкIэ къызэрызэгъэпэщари ягъэлъэгъуащ, — жиIащ КъБР-м дзэ Iэпщэрыбанэ зауэмкIэ и федерацэм и унафэщI Шэрджэс Заурбэч.
Дыгулыбгъу Жантинэ.
Универсиальнэ бэнэкIэ
Дыщэ, дыжьын, жэз
Универсальнэ бэнэкIэмкIэ Урысейм пашэныгъэ къыщыхьынымкIэ ныбжьыщIэхэм я зэхьэзэхуэ Калугэ областым и Ме-дынь къалэм щекIуэкIащ.
КъБР-м икIахэм ящыщу зэхьэзэхуэм бжьыпэр щиубыдащ Бейтыгъуэн Залым (кг 70). КIэбышэ Амиррэ (кг 75-рэ) Дол Ислъамрэ (кг 85-рэ) етIуанэ увыпIэр къахьащ, ДыщэкI Къантемыр (кг 95-м щIигъу) ещанэ хъуащ.
Спортсменхэр я гъэсэнщ тренерхэу Бейтыгъуэн Русланрэ Шэрджэс Заурбэчрэ.
ТАМБИЙ Жануэс.
Баскетбол
Краснодар къапоплъэ
«Локобаскет — Школ лигэ» кIэух зэхьэзэхуэхэр Налшык и универсальнэ спорт комплексым щекIуэкIащ. Абы и къызэгъэпэщакIуэщ ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ министерствэр, Налшык къалэ округым физкультурэмрэ спортымкIэ и комитетым и спорт школ №2-р.
Хъыджэбз цIыкIухэм я деж япэ увыпIэр къыщихьащ Налшык дэт курыт еджапIэ №27-м и командэм. ЩIалэщIэхэм я зэпеуэм гимназие №29-м щыщхэм бжьыпэр щаубыдащ.
Зэхьэзэхуэм и джэгуакIуэ нэхъыфIу къалъытащ Щомахуэ Залинэрэ (курыт еджапIэ №27) Бозий Мухьэмэдрэ (гимназие №29). «Урысей зэкъуэт» политикэ партым и щIыналъэ къудамэм и унафэщI Канунниковэ Татьянэ, зэхьэзэхуэм и тхьэмадэ Пахутко Андрей, КъБР-м баскетболымкIэ и федерацэм и президент Къумыкъу Аслъэнджэрий, спортым и ветеран Беккиев Азрэт сымэ къыхэжаныкIа командэхэм кубокхэмрэ дипломхэмрэ, джэгуакIуэ нэхъыфIхэм «Урысей гъущI гъуэгухэр» ОАО-м къыбгъэдэкI саугъэт лъапIэхэр иратащ.
Республикэ зэхьэзэхуэм щытекIуа командэхэр хэтынущ мэлыжьыхьым и 28-м щыщIэдзауэ накъыгъэм и 5 пщIондэ Краснодар щекIуэкIыну урысейпсо кIэух зэхьэзэхуэм.
Теркъул Мурат.
